31997D0125
L 048/35
JURNALUL OFÍCIAL AL UNIUNII EUROPENE
DECIZIA COMISIEI
din 24 ianuarie 1997
privind autorizarea imprimării de neșters a informațiilor înscrise pe ambalajele de semințe de plante oleaginoase și de fibre, modificând Decizia 87/309/CEE privind autorizarea imprimării de neșters a informațiilor menționate pe ambalajele anumitor specii de plante furajere
(97/125/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), astfel cum a fost modificată ultima dată prin Directiva 46/72/CE (2), în special articolul 10 alineatul (1) litera (a),
având în vedere Directiva 69/208/CEE a Consiliului din 30 iunie 1969 privind comercializarea semințelor de plante oleaginoase și de fibre (3), astfel cum a fost modificată ultima dată prin Directiva 96/72/CE, în special articolul 10 alineatul (1) litera (a),
întrucât semințele de plante furajere și semințele de plante oleaginoase și de fibre nu pot fi în mod obișnuit comercializate, cu excepția cazului în care ambalajele poartă o etichetă oficială în conformitate cu dispozițiile stabilite de Directiva 66/401/CEE și de Directiva 69/208/CEE;
întrucât, cu toate acestea, poate fi autorizată imprimarea de neșters a informațiilor necesare pe ambalajul propriu-zis, conform modelului stabilit pentru etichetă;
întrucât Comisia a acordat deja o astfel de autorizație prin Decizia 80/755/CEE (4), astfel cum a fost modificată prin Decizia 81/109/CEE (5), pentru semințele de cereale, și Decizia 87/309/CEE (6), astfel cum a fost modificată prin Decizia 88/493/CEE (7), pentru semințele anumitor specii de plante furajere;
întrucât, în cadrul acestor decizii, respectivele autorizații au fost acordate în anumite condiții care garantează răspunderea autorităților de certificare;
întrucât acest sistem s-a dovedit a fi util;
întrucât este necesară acordarea unei autorizații similare referitoare la semințele de plante oleaginoase și de fibre;
întrucât este de asemenea necesar, în cazul speciilor de plante furajere, să fie extinsă autorizarea pentru toate speciile menționate în Directiva 66/401/CEE;
întrucât măsurile prevăzute de prezenta decizie sunt în conformitate cu avizul Comitetului permanent pentru semințe și material de înmulțire pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) Statele membre sunt autorizate, în condițiile prevăzute la alineatul (2), să asigure, sub control oficial, imprimarea informațiilor înscrise pe ambalajele de semințe de plante oleaginoase și de fibre a categoriilor „semințe de bază” și „semințe certificate”.
(2) Pentru autorizația acordată la alineatul (1), se aplică următoarele condiții:
(a)
informațiile necesare se imprimă sau se ștampilează de neșters pe ambalaj;
(b)
formatul și culoarea tipăriturii sau a ștampilei sunt în conformitate cu modelul etichetei utilizat în statele membre respective;
(c)
dintre informațiile necesare, cel puțin cele solicitate la anexa IV partea A litera (a) punctele 3 și 4 din Directiva 69/208/CEE se imprimă sau se ștampilează când prelevarea de eșantioane se efectuează conform articolului 7 alineatul (2) din respectiva directivă, imprimarea sau ștampilarea fiind efectuate în mod oficial sau sub control oficial;
(d)
în afara informațiilor înscrise, fiecare ambalaj are un număr de ordine individual atribuit oficial, imprimat sau ștampilat de neșters pe ambalaj de către compania care a imprimat ambalajele, companie care informează serviciul de certificare cu privire la cantitățile de ambalaje distribuite, incluzând și numerele lor de ordine;
(e)
serviciul de certificare ține evidența cantităților de semințe astfel marcate, inclusiv numărul și conținutul ambalajelor fiecărui lot, precum și numerele de ordine menționate la litera (d);
(f)
registrele producătorilor sunt supuse controlului serviciului de certificare.
Articolul 2
Decizia 87/309/CEE se modifică după cum urmează:
la articolul 1 alineatul (1), termenii „semințe de mazăre de câmp și fasole de câmp” se înlocuiesc cu termenii „semințe de specii de plante furajere”.
Articolul 3
Statele membre comunică Comisiei condițiile în care acestea utilizează autorizația acordată la articolul 1. Comisia informează celelalte state membre cu privire la aceasta.
Articolul 4
Prezenta decizie se adresează statelor membre.
Adoptată la Bruxelles, 24 ianuarie 1997.